  Наталья Тетерина 2018-тӥ ар пумозь Удмуртиын сизьым выль кинозалъёс усьтозы. Соосты кылдытон понна элькунысь лулчеберетъя муниципал ужъюртъёс Кинолэн фондэзлэн вожвылъяськоназ быдэн 5 миллион манет утӥзы, ивортэ элькунысь Лулчеберетъя но туризмъя министерстволэн пресс-службаез. Куатез кинозалъёс – Глазкарысь лулчеберетъя «Россия» центрын, Можгаысь лулчеберетъя «Дубитель» юртын, Вотка ёросысь Новый каргуртысь лулчеберетъя «Звёздный» юртын, Камбарка ёросысь Клубъёслэн шор сӧзнэтазы, Алнашысь но Кезысь лулчеберетъя ёрос юртъёсын - туэ утэм коньдонэн лэсьтэмын. Вотка карысь Киров ульчаысь лулчеберетъя юртын кинозалэз выльдон понна кылем арын утэм 5 миллион манет вӧзы элькун коньдэтысь со мында ик ватсазы на. Та уксёен юртлэсь липетсэ но учкисьёслы залэз тупатӥзы. Кинозалъёсты усьтон нуналъёс: 6-тӥ толсуре 17 часын – Вотка ёросысь Новый каргуртын лулчеберетъя «Звездный» юртын; 7-тӥ толсуре 18 часын – Глазкарысь лулчеберетъя «Россия» центрын; 13-тӥ толсуре 18 часын – Можгаысь лулчеберетъя «Дубитель» юртын; 14-тӥ толсуре 18 часын – Кез ёросысь лулчеберетъя юртын; 14-тӥ толсуре 18 часын – Алнаш ёросысь лулчеберетъя юртын; 15-тӥ толсуре 16 часын – Камбарка ёросысь клубъёслэн шор сӧзнэтазы; 20-тӥ толсуре 18 часын – Воткинскысь «Кироваысь лулчеберетъя юртын». Тодэ вайытом, Россиысь кинематографлы мерлыко но экономика ласянь юрттэтъя федерал фондлэн конкурсэз туэ толшорысен южтолэзёзь ортчиз. Солы йылпумъянъёсъя кунысьтымы 56 улосвылысь 172 кинозалъёс юрттэт басьтӥзы. Тегъёс: Лулчеберет Кез Можга кино Удмуртия Глазкар Вотка Алнаш Воткаёрос  